ງານຊາປະນະກິດສົບ ພຣະຍອດແກ້ວມະຫາງອນ ດໍາຣົງບຸນຈັດຂຶ້ນຢ່າງສົມກຽດ
ພິທີຖວາຍພຣະເພີງ (ຊາປະນະກິດ) ລະດັບຊາດ ພຣະສະຣີຣະສັງຂານ (ພຣະສົບ) ຂອງອົງພຣະຍອດແກ້ວມະຫາງອນ ດຳຣົງບຸນມະຫາເຖຣະເຈົ້າ, ອະດີດປະທານສູນກາງອົງການພຸດທະສາສະໜາສັມພັນແຫ່ງ ສປປ ລາວ, ອະດີດກຳມະການສູນກາງແນວລາວສ້າງຊາດ ໄດ້ຈັດຂຶ້ນໃນວັນທີ 26 ມິຖຸນາ 2020 ທີ່ເດີນພະທາດຫລວງວຽງຈັນ ໂດຍມີ ທ່ານ ບຸນຍັງ ວໍລະຈິດ ປະທານປະທານ ແຫ່ງ ສປປ ລາວ, ພ້ອມດ້ວຍການນຳພັກ, ລັດ, ພຣະສົງ-ສາມະເນນ, ອຸປາສົກ-ອຸປາສິກາ ແລະ ພຸດທະສາສະນິກະຊົນລາວ ເຂົ້າຮ່ວມ.
ໃນໂອກາດນີ້, ທ່ານ ໄຊສົມພອນ ພົມວິຫານ ປະທານສູນກາງແນວລາວສ້າງຊາດ ໄດ້ກ່າວສະດຸດີ ໃນພິທີຊາປະນະກິດສົບດັ່ງກ່າວ ໂດຍມີບາງຕອນວ່າ: ອົງພຣະຍອດແກ້ວມະຫາງອນ ດໍາຣົງບຸນ ໄດ້ລະສັງຂານ ໃນວັນທີ 24 ມີນາ 2020 (ພຣະພຸດທະສັງກາດ 2562) ເວລາ 7:30 ໂມງ ລວມສິຣິອາຍຸໄດ້ 91 ປີ 91 ວັນ ແລະ ວັດສາຍຸການ 71 ພັນສາ. ອົງພຣະຍອດແກ້ວ ມະຫາງອນ ດໍາຣົງບຸນ ໄດ້ອຸທິດຕົນເຂົ້າບວດໃນບໍວອນພຸດທະສາສະໜາ ເມື່ອອາຍຸໄດ້ 13 ປີ ເຊິ່ງໄດ້ຕັ້ງໃຈຮໍ່າຮຽນແຕ່ລະຊັ້ນ ຈົນຈົບມະຫາ 8 ປະໂຫຍກ ແລະ ໄດ້ເຄື່ອນໄຫວຕາມໜ້າທີ່ຮັບຜິດຊອບ ທາງດ້ານການບໍລິຫານ, ການປົກຄອງສົງຈົນໄດ້ເຕີບໃຫຍ່ກາຍເປັນ ພຣະມະຫາເທຣະເຈົ້າອົງໜຶ່ງ ທີ່ມີຜົນງານ-ຄຸນງາມຄວາມດີຢ່າງຫລວງຫລາຍໃນການພັດທະນາ ອົງການພຸດທະສາສະໜາສຳພັນລາວ.
ອົງພຣະຍອດແກ້ວມະຫາງອນ ດໍາຣົງບຸນ ໄດ້ຮັບການຍ້ອງຍໍສັນລະເສີນ ຈາກພັກ, ລັດຖະບານ ແລະ ຕ່າງປະເທດ ດ້ວຍຫລາຍຮູບການເຊັ່ນ:ໄດ້ຮັບຫລຽນກາແຮງງານ,ໃບຍ້ອງຍໍຈາກສູນກາງແນວລາວສ້າງຊາດ, ກະຊວງສຶກສາທິການ ແລະ ກິລາ, ຈາກບັນດາແຂວງ. ນອກນັ້ນ, ຍັງໄດ້ຮັບກິດຕິຄຸນຊັ້ນອັກຄະມະຫາສັດທຳ ມະໂຊຕິກະທະຊະ ຈາກລັດຖະບານມຽນມາ, ໄດ້ຮັບການແຕ່ງຕັ້ງໃຫ້ເປັນທີ່ປຶກສາກິດຕິມະສັກ ຂອງມະຫາວິທະຍາໄລພະພຸດທະສາສະໜາ ຂອງເມືອງເສີນເຈີ້ນ ແຂວງກວາງຕຸ້ງ ສປ ຈີນ, ໄດ້ຮັບປະລິນຍາດຸດສະດີບັນດິດກິດຕິມະສັກ ຈາກມະຫາວິທະຍາໄລ ມະຫາຈຸລາລົງກອນ ແຫ່ງ ປະເທດໄທ, ດຸດສະດີບັນດິດ ກິດຕິມະສັກ ຈາກມະຫາວິທະຍາໄລ ສິນລະທຳສາກົນ ແລະ ມະຫາວິທະ ຍາໄລ ໂພທິສາຕາແຫ່ງ ຟໍລິດາ ປະເທດອາເມລິກາ.
ອົງພຣະຍອດແກ້ວມະຫາງອນ ດໍາຣົງບຸນ ຍັງເປັນພະສົງທີ່ມີທັດສະນະຫລັກໝັ້ນ, ມີຄວາມຊື່ສັດບໍລິ ສຸດ, ເຄັ່ງຄັດຕໍ່ຫລັກທໍາມະວິໄນ, ມີຄວາມເມດຕາກະລຸນາ, ມີຄວາມເສຍສະຫລະສຸງ ເພື່ອພຸດທະສາສະໜາ ຖືຜົນປະໂຫຍດຂອງ ພຸດທະສາສະໜາ ແລະ ປະເທດຊາດ ສູງກວ່າຜົນປະໂຫຍດສ່ວນຕົວ, ຫ້າວຫັນໃນການປະຕິບັດໜ້າທີ່ ສາສະນະກິດ ແລະ ປະກອບສ່ວນໃນພາລະກິດ ປົກປັກຮັກສາ ແລະ ສ້າງສາພັດທະນາປະເທດຊາດ; ສະນັ້ນ ພຣະອາຈານໃຫຍ່ ຈຶງໄດ້ຮັບຄວາມເຄົາລົບ-ນັບຖື, ຮັກແພງ ຈາກພະສົງ-ສາມະເນນ ແລະ ສາສະນິກະຊົນບັນດາເຜົ່າ ຢ່າງກວ້າງຂວາງ ທັງພາຍໃນ ແລະ ຕ່າງປະເທດ.
ຂ່າວ: ກິດຕາ
ພາບ:ຂັນໄຊ